फिन आसामनि गिबि मन्थ्रि ड० हिमन्त बिश्व शर्माआ गसायगाव आरो तामुलपुर बिधान सभा बियाबाव बिसायख’थि फोसावदिंनाय हाबाफारियाव बाहागो लादों। बिदिनो दासान्दै बिथाङा बिसायख’थिनि फोसावदिंनाय हाबाफारियाव मुखुब जानानै दं। दा नुनायाव बिजेपि दोलोनि हादरसायारि आफादनि दैदेनगिरिफोरनि अनगायै मन्थ्रि-एमएलएफोरा बियाबफोराव बादा खालामनानै थाहैनायखौ नुनो मोनो। गिबि मन्थ्रिनि आगदा आखाय दैलाव सम्पद मन्थ्रि पीयुष हाजरिका, सोलोंथाइ मन्थ्रि रण’ज पेगु आरो एमपि तपन कुमार गगैमोना थाउरा आरो मरियनि बिधान सभा बियाबफोराव मुखुब जानानै दं। भबानिपुर बिधान सभा बियाबाव मुखुब जानानै दं गिबि मन्थ्रिनि राजखान्थियारि नेहाथारि, एमएलए जयन्त मल्ल बरुवाआ । दा बाथ्राया जाबायदि गिबि मन्थ्रि ड० हिमन्त बिश्व शर्माजों लोगोसे बिनि हेफाजाबगिरिफोरा दा समाव हादरसानि राजखान्थियाव कंग्रेशखौ लोरबां, जाथावथारै होननानै बुंनाय खोनासै। रायजर दल, बिपिएफ दोलोफोरखौबो बिजेपि दोलोआ जेरै-मेरैनो बुंनाय नुनो मोननाय जादों। एआइइउडिएफ दोलोखौ बांलादेशि मुसलमाननि दोलो होननानै रायजो-राजाफोरनि सिगाङाव बुंनाय नुनो मोनो। नाथाय मोगथां थासारियाव बेनोदि कंग्रेशनि भूपेन बरा, रिपुण बरा, रायजर दलनि अखिल गगै, बिपिएफ दोलोनि हाग्रामा महिलारी, एआइइउडिएफ दोलोनि बदरुद्दिन आजमलमोनखौ जानगार खालामनो हायाखै बिजेपिजों लोगोसे बिनि लोगोयारि दोलोफोरा। बिनिखायनो गावनि फोथाय जाथाव लोगोनि हेफाजाबाव बिसायख’थिनि खामानिफोरखौ बिबान होनानै गावनो गिबि मन्थ्रिआ बिसायख’थिनि फोसावदिंनाय हाबाफारिफोराव मुखुब जानो गोनां जानाय नुनो मोनो।